د مانچسټر د ځانمرګي بريدګر ورور او پلار په ليبيا کې نيول شوي
د ليبيا امنيتي ځواکونو ويلي چې د مانچسټر د ځانمرګي برید کوونکي سلمان عابدي ورور او پلار يې نيولي دي.
د ليبيا د ترهګرۍ د مخنيوي ځواک وياند ويلي هاشم عابدي په وروستيو کې د خپل ورور سره په تماس کې ؤ او د هغه د بريد د پلان څخه خبر ؤ. وياند ويلي داسې شواهد ورسره دي چې د هغه او د هغه د ورور داعش سره اړيکې وې، او د دويې پرې د يوې نيمې مياشتې نه د زياتې مودې نه نظر ؤ. سلمان عابدي ځان د مانچسټر په ارينا کې الوزولی او ۲۲ کسان يې پکې وژلي او په درځنونو نور ژوبل کړي وو. د عابدي پلار خبري ادارې رويټرز ته ويلي د دغه پېښې نه پينځه ورځې وړاندې يې زوی سم ؤ. هغه ويلي د زوي خيالات يې تُندروه نه ؤ. د سلمان عابدي پلار په طرابلس کې اوسي، هغه رويټرز ته ويلي چې تېره اوونۍ چې کله هغه د ليبيا نه بيرته ستون شو نو هغه دا نه ؤ ويلي چې مانچسټر ته ځي. د عابدي ورور رويټرز ته ويلي چې د بې ګناه خلکو د ترهګرۍ د لارې هدف جوړول د غندنې وړ دي. د مانچسټر پولیس يو لوړ پوړي چارواکي ائن هوپکنز د چهارشنبې په ورځ رسنيو ته ويلي دا خبره اوس په ډاګه ده چې دا يو نېټ ورک ؤ او دويې يې په اړه پلټنې کوي. د فرانس داخله وزير ګېرالډ کولومب د چهارشنبې په ورځ ويلي چې د برطانیې او فرانس استخباراتي ادارو سره داسې معلومات ؤ چې عابدي په ممکنه توګه د شام سفر کړی ؤ. هغه ويلي عابدي په برطانيه کې زېږېدلی او په ممکنه ډول شام ته د تلو وروستو هغه ناڅاپه تُندلاری جوړ شوی او ځانمرګی برید يې کړی دی، او دا څيز د داعش سره د هغه د اړيکو پخلی کوي. د مانچسټر پوليس د لټون عمليات دوام لري او راپورونه وايي چاؤدېدونکي مواد يې ترلاسه کړي چې په نورو چاؤدنو کې کارېدل. پوليسو د يوې ښځې په ګډون اووه تنه هم نيولي او په برطانيه کې سخت امنيتي ګامونه پورته کړی شوي دي.